A média-értéklánc szerzői jogi vonatkozásai
Sarkady Ildikó
ügyvéd AKS Partners

A lassan két évtizede zajló konvergencia-folyamatok eredményeként a korábban egyetlen jogterület keretein belül is kezelhető életviszonyok mára több önálló, de egymással  összefüggő határos jogi rezsim szabályozásának érdeklődési körébe kerültek. A digitális média világában megjelent új felhasználási módok a szerzői jog jelentőségét előtérbe állították. A médiajoggal határos jogterületek – hírközlési jog, versenyjog – mellett felértékelődik a különböző terjesztési platformok által eljuttatott tartalom és az ezt gyakran kitöltő szerzői alkotások védelmének, valamint a felhasználói érdekek érvényesítésének szerepe. Az audiovizuális média technológiai fejlődés által indukált kérdései csak a határos jogterületek bevonásával, sajátos logikájuk együttes értelmezésével válaszolhatók meg.